Uzivanie vyzivovych doplnkov
Dobry den prajem.Prosim Vas moze sa pri diabete 2 typu,uzivani stadapyrinu a vysokom tlaku uzivat green trio?(Chlorela,spirulina,jacmen?)Dakujem
Dobrý deň,
ďakujeme za Vašu otázku.
Green trio predstavujú koncentrovanú zeleninu (fytoplanktón). Nakoľko obsahujú vitamín K, rušia účinky antikoagulačne pôsobiaceho warfarínu. U ostatných antikoagulačných preparátov sa tento efekt nepredpokladá. Riasy sú však schopné viazať v tráviacom trakte cudzorodé látky, ťažké kovy, toxíny a baktérie. Na základe toho môžeme predpokladať, že by mohli zložky výživového doplnku Green trio viazať molekuly liečiva. K minimalizácii tohoto predpokladaného efektu možno odporúčiť časový odstup užívania výživového doplnku 2-3 hodiny od ostatných užívaných liekov. Taktiež odporúčam opatrnosť pri tejto kombinácii. Začnite s nižšími dávkami, neužívajte ich dlhodobo (robte si prestávky v užívaní) a v prípade akútneho problému treba ich užívanie prerušiť.
Užívanie uvedeného výživového doplnku však nie je vhodné, pokiaľ sa u Vás jedná o akútny zápal hlbokého žilného systému dolných končatín, akútnu pľúcnu embolizáciu, skoré stavy po srdečných či mozgových infarktoch, či stavy geneticky podmienenej zvýšenej pohotovosti ku zrážaniu krvi a stavy po operáciách srdca (chlopné náhrady, bypassy), kedy je zvýšené riziko vzniku trombov. V prípade pochybností odporúčam konzultovať užívanie doplnku výživy s ošetrujúcim lekárom, ktorý pozná Váš zdravotný stav najlepšie.
Prajem pekný zvyšok dňa.
S pozdravom
PharmDr. Veronika Kiabová